國清寺泉時有綠蟾蹲崖石西
作者：高似孫
朝代：宋

paragraphs: 崖腰溜清水，素光摇玉宇。
其陰透碧海，有石如砥柱。
心知老龍都，直入蓬萊府。
仙雲蕩涼潤，積雪明深暑。
陰陽若在茲，噓吸多成雨。
孤花棲暗芳，瘦木垂梢古。
娟娟綠蟾蜍，曾識廣寒女。
深疑珠宮物，內敬不敢侮。
山僧惜一茶，自碾仍自煮。
相從有覺意，兩悟無凡語。
欲分鮮花屏，稍築松風廡。
銅缾取明月，洗此文字苦。